《用前韵寄邓帅杜君章学士》
宋代·邹浩

策府名卿厌鸣玉，朅来南阳朱两毂。胸中云梦吞八九，终然不贮闲荣辱。

坐令政事邈前人，容易端如探筐簏。去年持刃今扶犁，所至熙熙丰谷禄。

华堂梦断燕丝簧，笑谓邹枚不如肉。公虽饮少客自醉，但见银瓶倒轻渌。

明明天子正搜贤，真贤继踵还符竹。勋劳矧已疏屏风，八命难淹一州牧。

愿公快向百花洲，更集宾僚勤把菊。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。